2018 | 07 | 26.

**VAS MEGYEI ÖNKORMÁNYZAT**

**SAJTÓKÖZLEMÉNY**

**KERÉKPÁRFORGALMI LÉTESÍTMÉNYEK KIALAKÍTÁSA CSEPREGEN**

**TOP-3.1.1-15-VS1-2016-00009**

**A Vas Megyei Önkormányzat és Csepreg Város Önkormányzata által létrehozott konzorcium 153 millió forint összegű támogatásban részesült a Széchenyi 2020 program keretében. A projekt keretében Csepreg város kerékpárosbarát fejlesztése, a település belvárosának és a külterületi városrésznek kerékpárúttal történő összekötése valósul meg, összesen 870 méter hosszan.**

A város méretéből és szerkezetéből adódóan a lakosság településen belüli egyik fő közlekedési módja a kerékpározás. A Rákóczi utca - ahol a kerékpáros fejlesztés megtörténik -, mint az átmenő forgalom ütőere, a Kőszeget és Szombathelyt a 84-es számú főúttal összekötő útszakasz része, rendkívül nagy teherforgalmat bonyolít. A kerékpársáv teljes hosszban az országos közúttal párhuzamosan fog haladni, így a város közszolgáltatóinak, vállalkozásainak, oktatási - nevelési intézményeinek nagy részét érinti.

A fejlesztés fontos eleme, hogy a biztonságos kerékpáros közlekedés feltételeit megteremtse Csepreg külterületei irányába is, elősegítve a munkaerő fenntartható mobilitásának feltételeit. Emellett nemcsak a munkába járást, hanem a közintézmények közvetlen elérésével a közügyek intézését, közszolgáltatások igénybevételét, iskolába járást, illetve kereskedelmi és egyéb szolgáltatások igénybevételét is segíti. Nem elhanyagolható az új szakasz turisztikai jelentősége sem, a Bük irányából kerékpárral érkező turisták is könnyebben érhetik így el a várost, így a projekt erősítheti a jövőbeli idegenforgalmi fejlesztéseket is. Csepreg Város Önkormányzata alapvető céljának tekinti a gépjárműforgalom fokozatos csökkenését a kerékpáros forgalom részarányának növelésével, ezáltal hozzájárulva a környezeti terhelések (zaj, rezgés, füst, por, káros anyag), az energiafelhasználás csökkenéséhez, az emberek életminőségének javulásához.

Az önkormányzat kampányt indít a kerékpáros közlekedés népszerűsítésére, amelynek célja annak tudatosítása, hogy a rövidtávú utazások esetén a leggyorsabb közlekedési eszköz sok esetben a kerékpár lehet. Ennek keretében a kerékpározást népszerűsítő rendezvényeket, tájékoztatókat szerveznek, főként a gyermekek, iskolások számára.

A projekt alapvető célkitűzése a térség fejlődési lehetőségeinek megteremtése, a lakosság életkörülményeinek javítása, a kerékpáros közlekedés biztonságosabbá tétele, a kerékpározás, mint a munkába járás gyors és fenntartható módjának népszerűsítése, és város kerékpárút-hálózatának kiterjesztése.

A teljes egészében Európai Uniós támogatásból finanszírozott fejlesztés 2017. júliusa és 2019. júliusa között valósul meg, 153 millió forint értékben.